ROZHODNUTIE KOMISIE
z 8. septembra 2004,
schvaľujúce druhú fázu technického akčného plánu 2004 na zlepšenie poľnohospodárskych štatistík
(oznámené pod číslom K(2004) 3374)
(2004/637/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 96/411/ES z 25. júna 1996 o zlepšení poľnohospodárskych štatistík spoločenstva (1), najmä na článok 4 ods. 1 a článok 6 ods. 2,
keďže:
(1)
Komisia v súlade s rozhodnutím 96/411/ES stanovuje každý rok technický akčný plán pre poľnohospodárske štatistiky.
(2)
Je podstatné zlepšiť informácie o fyzických údajoch o európskom poľnohospodárstve a zaviesť informačné systémy o štruktúrach poľnohospodárskych prevádzok v členských krajinách na využívanie príslušných politík Európskej únie.
(3)
Spoločenstvo v súlade s rozhodnutím 96/411/ES sa finančne podieľa na výdavkoch vzniknutých pre každý členský štát pri adaptácii národných systémov alebo pri prípravných prácach viazaných na nové alebo narastajúce potreby v rámci technického akčného plánu.
(4)
Je potrebné upevniť niektoré akcie začaté počas predchádzajúcich akčných plánov a pokračovať v započatom úsilí.
(5)
Rozšírenie, ktoré sa uskutoční v roku 2004, vyžaduje využitie akčného plánu na rok 2004 v dvoch fázach. Prvá fáza tohto akčného plánu bola schválená rozhodnutím Komisie 2004/366/ES z 13. apríla 2004 (2). Teraz je potrebné prijať druhú fázu tohto akčného plánu.
(6)
Plánované opatrenia tohto rozhodnutia sú v súlade s vyjadrením stáleho výboru poľnohospodárskej štatistiky,
PRIJALA TOTO ROZHODNUTIE:
Článok 1
Druhá fáza technického akčného plánu 2004 na zlepšenie poľnohospodárskych štatistík (TAPAS 2004 - fáza 2), ktorý sa uvádza v prílohe, je schválená.
Článok 2
Toto rozhodnutie je adresované členským štátom.
V Bruseli 8. septembra 2004